หอการค้าไทย เสนอรัฐให้สิทธิเอกชนจัดสรรโควต้าวัคซีนโควิด-19 ได้ พร้อมเสนอ 4 แนวทางเร่งด่วนในการจัดสรรวัคซีน
นายกลินท์ สารสิน ประธานกรรมการหอการค้าไทยและสภาหอการค้าแห่งประเทศไทย เปิดเผยว่า ขณะนี้หลายประเทศทั่วโลกมีการฉีดวัคซีนไปมากแล้ว ซึ่งถือว่าเป็นผลดีต่อการฟื้นตัวของเศรษกิจโลก แต่ขณะเดียวกันไทยจำเป็นต้องมีแผนการเปิดประเทศที่ชัดเจน เพื่อรองรับการกลับมาของเศรษฐกิจที่กำลังจะฟื้น ดังนั้นประเทศไทยมีความพร้อมรับการฟื้นตัวดังกล่าวได้ทันหรือไม่ และพร้อมหรือไม่ในการเปิดประเทศเพื่อต้อนรับนักท่องเที่ยวและภาครัฐจะมีการฉีควัคซีนให้เร็วสุดอย่างไร เพราะขณะนี้เพื่อนบ้าน  มีความคืบหน้าในการฉีดวัคซีนไปมาก แต่ยอมรับว่าไทยยังช้า ดังนั้นจึงเรียกร้องว่าขอให้เอกชนเข้ามามีบทบาทในการฉีดวัคซีน ซึ่งทางหอการค้าจะเสนอต่อภาครัฐให้องค์การเภสัชกรรมเป็นผู้จัดซื้อวัคซีนจากต่างประเทศ โดยที่ภาครัฐเป็นตัวกลางในการจัดหาวัคซีน เพื่อสร้างความมั่นใจและลดความเสี่ยง  จากนั้นก็กระจายให้โรงพยาบาลเอกชนรับซื้อวัคซีนไปฉีด โดยบริษัทเอกชนจะรับภาระค่าใช้จ่ายเองและหากมีการฉีดวัคซีนให้คนไทยอย่างทั่วถึงการเปิดประเทศก็จะทำได้เร็วขึ้น อย่างไรก็ตาม มองว่าหากไทยฉีดวัคซีนและเปิดประเทศได้ตามเป้าหมายคาดว่าเศรษฐกิจไทยจะฟื้นในไตรมาสที่ 4 และทั้งปีคาดว่าเศรษฐกิจจะขยายตัวร้อยละ 3-4 โดยหอการค้าไทยเสนอ 4 แนวทาง สำหรับแผนเร่งด่วนในการบริหารจัดการวัคซีนที่ชัดเจน ได้แก่ การกระจายวัคซีนอย่างทั่วถึง โดยกลุ่มที่มีความเสี่ยงในธุรกิจบริการ ที่ต้องมีการติดต่อทั้งกับคนไทยและคนต่างชาติ ควรได้รับการฉีดเป็นลำดับต้นๆ , รัฐต้องมีแผนกระจายวัคซีนที่ชัดเจนเพื่อให้เอกชนสามารถบริหารจัดการธุรกิจให้สอดคล้องกับแผนกระจายวัคซีนได้อย่างมีประสิทธิภาพ , รัฐต้องเร่งฉีดวัคซีนอย่างรวดเร็วซึ่งเอกชนพร้อมจะจ่ายค่าวัคซีนเองและจากการสำรวจล่าสุดพบว่ามี 600 บริษัท พร้อมจะรับผิดชอบค่าวัคซีนเองครอบคลุม 750,000 คน และคาดว่าจะมีถึง 1 ล้านคน โดยจากนี้ไปหอการค้าจะนำเสนอความต้องการต่อภาครัฐในการจัดหาวัคซีนให้กับเอกชนและภาครัฐต้องสื่อสารเพื่อสร้างความมั่นใจถึงความปลอดภัยของวัคซีน ซึ่งถือเป็นหัวใจหลักของการฟื้นฟูเศรษฐกิจของประเทศ